SKRIFTLIG FORESPØRGSEL E-1084/02

af Bart Staes (Verts/ALE) til Kommissionen

(18. april 2002)

Om: Genoptagelse af arbejdet på Deurganck-dokken og de kompensationsforanstaltninger, de flamske myndigheder har bebudet

Den 14. december 2001 udstedte det flamske parlament et dekret, i hvilket de arbejder, transaktioner og faciliteter, der er nødvendige for anlægget og ibrugtagningen af Deurganck-dokken på Scheldes venstre bred, blev erklæret for et anliggende af overordentlig stor almen og strategisk betydning (Belgisk Statstidende af 20.12.2001).

I henhold til artikel 6, stk. 2, 3 og 4, i habitatdirektivet 92/43/EØF(1) træffes der følgende kompensationsforanstaltninger:

a) engfugleområdet beliggende i et område med kontrolleret oversvømmelse inden for området Kruibeke-Bazel-Rupelmonde;

b) Paardenschor;

c) vådområde ved Paardenschor;

d) ferskvandsområdet i bufferzonen (Zuid-West B);

e) vådområdet Drydijck inkl. den økologiske bufferzone;

f) engfugleområderne beliggende i Doelpolder noord (V) og det midlertidige engfugleområde Putten west (ZTA);

g) forbedring af den økologiske kvalitet af polder på parceller tilhørende de flamske myndigheder;

h) midlertidig og permanent forvaltning af vådområder beliggende i området Putten Plas og de øvrige vådområder i Z2-området;

i) midlertidig etablering af sprøjteområderne Zwijndrecht, ex-Doeldok og Z2-området.

Ifølge dekretets artikel 4 sikrer den flamske regering inden udstedelsen af byggetilladelser, at VVM-direktivet 85/337/EØF(2), artikel 3 og 4 i fugledirektivet 79/409/EØF(3) og habitatdirektivet 92/43/EØF finder korrekt anvendelse.

For at sikre overholdelse af artikel 3 og 4 i fugledirektivet og artikel 6, stk. 4, i habitatdirektivet skal ansøgerne om byggetilladelser desuden forpligte sig til at tage alle nødvendige skridt til gennemførelse af kompensationsforanstaltningerne og til at sikre, at den overordnede sammenhæng i Natura 2000 bevares.

I mellemtiden har det flamske parlament den 29. marts 2002 bekræftet de byggetilladelser, den flamske regering med hjemmel i dekretet af 14. december 2001 udstedte den 18. marts 2002.

Mener Kommissionen ikke, at de flamske myndigheder hermed har opfyldt EU-lovgivningens krav på området korrekt? Er de nævnte kompensationsforanstaltninger tilstrækkelige til at opfylde kravene i habitatdirektivet?

Kan Kommissionen i benægtende fald oplyse, hvilke yderligere foranstaltninger der skal træffes for at opfylde EU's betingelser?

(1) EFT L 206 af 22.7.1992, s. 7.

(2) EFT L 175 af 5.7.1985, s. 40.

(3) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(4. juni 2002)

Kommissionen er blevet informeret om de forhold, det ærede medlem har bragt på bane, dels på et møde med de flamske regionale myndigheder den 26. oktober 2001, og dels fra dokumentation, den har modtaget fra de flamske regionale myndigheder efter dette møde.

Kommissionen bemærker, at det kompensationsprogram, det ærede medlem nævner, vedrører den efterforskning, Kommissionen indledte efter at have modtaget klager over anlæggelsen af to dokker i det særligt beskyttede område Schorren en Polders van de Beneden-Schelde, nemlig Verrebroeck-dokken og Deurganck-dokken.

Kommissionen har af de flamske myndigheder fået oplyst, at man den 14. december 2001 vedtog et dekret, i henhold til hvilket de anlægsarbejder og faciliteter, der krævedes til anlæggelse af Deurganckdokken på venstre Scheldebred og til idriftsætning heraf, var af almen og strategisk interesse.

Kommissionen har via den flamske delstats elektroniske presseservice erfaret, at der den 18. marts 2002 blev udstedt byggetilladelser med henblik på at videreføre anlæggelsen af Deurganck-dokken i medfør af dekretet af 14. december 2001.

Ved offentlige arbejder, der skal gennemføres af bydende nødvendige hensyn til det offentlige, som har en negativ indvirkning på en Natura 2000-lokalitet, og hvortil der ikke kan findes alternative løsninger, er det efter Kommissionens opfattelse påkrævet, at man tager alle nødvendige skridt til at sikre, at der gennemføres kompensatoriske foranstaltninger, så den overordnede sammenhæng i Natura 2000-nettet kan opretholdes.

Kommissionen ønsker her at påpege, at de kompensatoriske foranstaltninger, der er foreslået af de flamske myndigheder, og som omtales af det ærede medlem, befinder sig på planlægnings- eller udformningsstadiet, ligesom det er tilfældet med andre kompensatoriske foranstaltninger, der allerede er foreslået tidligere i relation til de samme sager. Ingen af disse kompenserende foranstaltninger er endnu blevet virkeliggjort, og til dato har Kommissionen ikke modtaget oplysning om, at arbejdet med realiseringen heraf skulle være indledt.